
 A V I Z 

asupra propunerii legislative privind  interzicerea temporară

 a importurilor de produse siderurgice care sunt în gama de

 fabricaţie a agenţilor economici din România
                        În conformitate cu prevederile art.86 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind interzicerea temporară a importurilor de produse siderurgice care sunt în gama de fabricaţie a agenţilor economici din România, trimisă cu adresa nr.157 din 12 iunie 2000, înregistrată sub nr.594/XVIII/11 din 12 iunie 2000.   



Potrivit prevederilor art.57 din Regulamentul Camerei Deputaţilor, membrii Comisiei juridice, de disciplină şi imunităţi au luat în dezbatere propunerea  legislativă menţionată  mai sus, în şedinţa din 6 septembrie 2000. 



În urma examinării avizului negativ al Consiliului Legislativ nr.744/10.07.2000 şi punctului de vedere negativ al Guvernului nr.1673/23.05.2000, membrii comisiei, cu majoritate de voturi, au hotărât să respingă această iniţiativă legislativă pentru următoarele considerente:

-  abordarea propusă contravine clauzelor Acordului European instituind o asociere între România, pe de o parte, Comunităţile Europene şi statele membre ale acestora, pe de altă parte, ratificat de România prin Legea nr.20/1993.

- propunerea legislativă contravine prevederilor Organizaţiei Mondiale a Comerţului, la care România este ţară membră, care are drept scop aplicarea unui sistem comercial multilateral integrat, asigurarea unei politici comerciale unitare, reducerea taxelor vamale şi a altor obstacole în calea schimburilor comerciale cât şi respectarea angajamentelor privind nivelul taxelor vamale care a fost  notificat şi trebuie respectat ca atare.

- tariful Vamal de import al României, care cuprinde taxele vamale aplicate la importul de bunuri în ţara noastră, reprezintă nivelul de protecţie a producţiei interne, nivel care este notificat organismelor internaţionale la care statul nostru este parte contractantă.

-  în conformitate cu prevederile Organizaţiei Mondiale a Comerţului, taxele vamale înscrise în Tariful Vamal al României sunt consolidate, ceea ce înseamnă că ele nu pot fi modificate unilateral, fluctuant, ci trebuie negociate şi acceptate şi de celelalte părţi contractante ale diferitelor acorduri (Uniunea Europeană, Asociaţia Europeană a Liberului Schimb, Acordul Central European de Comerţ Liber, Turcia).

-  adoptarea unor măsuri de apărare comercială se face pe baza unei proceduri transparente, prin care producătorii români afectaţi trebuie să demonstreze, prezentând date economice concrete, că importurile respective se realizează în condiţii în care distrorsionează concurenţa şi ca urmare se poate cuantifica un prejudiciu grav.

- pentru adoptarea unor asemenea măsuri este nevoie să se intre în consultări cu ceilalţi parteneri externi, care au dreptul să reacţioneze faţă de o astfel de intenţie, de unde decurge necesitatea unor argumente serioase de ordin economic care să poată susţine măsurile respective.

În raport de obiectul şi conţinutul său, propunerea legislativă  face parte din categoria legilor ordinare. 

